Imtella' Awwissu 19, 2020 - Aġġornata 19 Ta' Awwissu, 2020 7:14pm L-Awtorità tax-Xandir għamlitha ċara li d-deċiżjoni li ħadet fil-konfront tal-PBS f'Ġunju li għadda rigward ix-xandiriet tal-konferenzi tal-aħbarijiet dwar il-Covid fuq l-istazzjonijiet tal-PBS hija finali. Fi stqarrija, l-Awtorità ppreċiżat li biex ma toħnoqx l-importanza ta' konferenza tal-aħbarijiet dwar suġġett ta' interess nazzjonali, fid-dawl tad-dispożizzjonijiet li jirregolaw il-funzjonijiet tagħha u dawk li jobbligawha tirregola l-operat tax-xandir pubbliku, il-mistoqsijiet tal-ġurnalisti u r-risposti relattivi ma kellhomx jibqgħu jixxandru fuq l-istazzjon nazzjonali wara x-xandira tal-istess konferenza. Din id-deċiżjoni ttieħdet wara li kellha żewġ ilmenti mill-Partit Nazzjonalista b'rabta ma' żewġ konferenzi tal-aħbarijiet li xxandru fi żmien il-Covid u kienu ndirizzati minn politiċi. Żiedet tgħid li b'din id-deċiżjoni, ifisser li l-mistoqsijiet imressqa ma jinkwadrawx ruħhom f'mistoqsijiet u risposti li x-xandir pubbliku kien obbligat li jitrażmetti taħt direttiva tal-Awtorità tax-Xandir u fakkret li din mhux l-ewwel darba li ma jixxandrux mistoqsijiet tal-ġurnalisti waqt konferenza tal-aħbarijiet. L-Awtorità qalet li ma ssib ebda diffikultà tiltaqa' ma' dawk konċernati li għandhom interess jiddiskutu kull tħassib li jista' jkollhom. Intant, b'reazzjoni, il-Kap tal-Oppożizzjoni Adrian Delia qal li għalkemm kien il-Partit Nazzjonalista li lmenta mal-Awtorità tax-Xandir biex tiżgura li jkun hemm bilanċ politiku waqt konferenzi tal-aħbarijiet tal-Gvern, l-Oppożizzjoni Nazzjonalista ma tista' qatt taqbel li biex jiġi ndirizzat dan l-iżbilanċ għandhom jiġu msikkta l-ġurnalisti. Dr Delia qal li l-iżbilanċ politiku ħolqu l-Prim Ministru li ġab lill-PBS pjattaforma għalih biex jindirizza konferenzi tal-aħbarijiet li ġabhom partiġġjani biex jattakka lill-Oppożizzjoni. U l-Partit Laburista qal li għall-konvenjenza politika, il-Kap tal-Oppożizzjoni lest imeri dak li jkun għamel hu stess. Fi stqarrija, il-Partit Laburista żied jgħid li l-Partit Nazzjonalista ilmenta mill-inqas 10 darbiet mal-istazzjon nazzjonali jew mal-Awtorità tax-Xandir fuq żbilanċ politiku. Kompla jgħid li wara d-dikjarazzjoni tal-lum ta' Dr Delia, il-Partit Laburista qed jifhem li l-Partit Nazzjonalista mhux se jkollu iktar oġġezzjoni li konferenzi tal-aħbarijiet tal-Gvern li jkunu ta' interess nazzjonali jixxandru fl-intier tagħhom fuq l-istazzjon nazzjonali.